Η **Μαλβίνα Κάραλη** (Τερψιθέα Πειραιά, 3 Φεβρουαρίου 1952 - Αθήνα, 7 Ιουνίου 2002), γεννημένη ως **Μαρία Σακκά**, ήταν Ελληνίδα συγγραφέας, σεναριογράφος, δημοσιογράφος και παρουσιάστρια. Καταγόταν από τα Ψαρά από τον πατέρα της και από την πλευρά της μητέρας της από την Πύλο. Η Ψαριανή οικογένεια από την γιαγιά της είχε ρίζες από την οικογένεια Λεοντή (από την οποία καταγόταν και ο Ιωάννης Λεοντής, γνωστότερος ως Ιωάννης Βαρβάκης).

Βιογραφικό
----------

Η Μαλβίνα ήταν το πρώτο παιδί από τον δεύτερο γάμο του πατέρα της. Ο Ψαριανός παππούς της Γιώργης Σακκάς, ήταν ναύαρχος του τότε Βασιλικού Ναυτικού και η μητέρα της δασκάλα, το γένος Ιωάννη Χαρίτου, την οποία γνώρισε ο πατέρας της σε μετάθεσή του από την "Τράπεζα της Ελλάδος" στην Πύλο το 1950. Είχε δύο αδελφούς, τον Γιώργη-Αλκίνοο & τον μικρότερο Γιάννη Σακκά και σύμφωνα με τον αδελφό της Γιώργο-Αλκίνοο φοίτησε μόνο ένα έτος στο Αρσακείο εξαιτίας του απείθαρχου πνεύματός της.

Καριέρα
-------

Με το πραγματικό της όνομα (Μαίρη Σακκά) συμμετείχε στις ταινίες «Ορφανή σε ξένα χέρια» (1962) του Ερρίκου Θαλασσινού, «Κατρακύλισμα... στο βούρκο» (1962) του Σπύρου Ζιάγκου και «Ορφανή στους πέντε δρόμους» (1964) του Παναγιώτη Κωνσταντίνου.

Εργάστηκε επί χρόνια ως δημοσιογράφος σε εφημερίδες όπως η *Απογευματινή* και η *Ελευθεροτυπία* και ως αρθρογράφος στα περιοδικά *Φαντάζιο*, *Επίκαιρα*, *Γυναίκα*, *Κλικ* και *01*.

Η τηλεοπτική της καριέρα ξεκίνησε στην ΕΡΤ («*Οι Νότες και τα Λόγια*» 1988-1989, «*Μαγειρική Τέχνη*» μαζί με τον Δημήτρη Ποταμιάνο 1992-1993) και συνέχισε στους τηλεοπτικούς σταθμούς Seven («*Mea Culpa*» 1992-1993, «*Η πόλις εάλω*», 1993), ΑΝΤ1 («*Το Έγκλημα της Δευτέρας*/*Τρίτης*» 1993-1994, «*Όσο υπάρχουν Έλληνες*» 1994), STAR («*Βίοι Αγίων*» 1995, «*Μαλβίνα Ρίχτεν*» 1999), ΣΚΑΪ («*Μαλβίνα Live*» 1995-1997, «*Αρνάκι με κους-κους*», 1996), MEGA («*Μαλβίνα Hostess*» 1997-1998), EXTRA («*MalviNight*» 2001), κ.ά.

Οι πιο δημοφιλείς εκπομπές της ήταν το *Mea Culpa* (Seven), *Μαλβίνα Live* (ΣΚΑΪ), *Μαλβίνα Hostess* (MEGA), *Μαλβίνα Ρίχτεν* (STAR). Ο χαρακτήρας αυτών των τηλεοπτικών σόου, που συνήθως προβάλλονταν πριν ή μετά το κεντρικό δελτίο ειδήσεων, ήταν επιθεωρησιακός.

Παράλληλα, ως σεναριογράφος, τιμήθηκε με δύο κρατικά βραβεία σεναρίου για τις ταινίες «*Ξένια*» (1989) του Πατρίς Βιβάνκος και «*Κρυστάλλινες Νύχτες*» (1992) της Τώνιας Μαρκετάκη. Συνυπέγραψε επίσης τα σενάρια στις ταινίες «*Αρχάγγελος του Πάθους*» (1987) του Νίκου Βεργίτση και «*Ζωή χαρισάμενη*» (1993) του Πατρίς Βιβάνκος.

Έγραψε τα βιβλία «*Αθώος σαν αγαπημένος*» (εκδ. Καστανιώτη, 1989), «*Τα κορίτσια στη σαβάνα*» (εκδ. Νεφέλη, 1991), «*Πιο πολύ, πιο πολλοί*» (εκδ. Αστάρτη, 2000), «*Έρωτας και άλλες πολεμικές τέχνες*» (εκδ. Κάκτος, 1996), συλλογή κειμένων από τη στήλη της «Επ' αυτοφόρω» στο περιοδικό «Γυναίκα» από την περίοδο 1989 έως 1996 καθώς και σειρά πέντε βιβλίων μαγειρικής υπό τον γενικό τίτλο «*Η κουζίνα της Μαλβίνας*» («*Συνταγές για κόρες ακαμάτρες*», εκδ. Αστάρτη 1999, «*Μαλβινέζικα*», εκδ. Αστάρτη, 1999, «*Συνταγές για κουζίνα αποψάτη*», εκδ. Αστάρτη, 2000, «*Πιάτα της απάτη*ς», εκδ. Αστάρτη, 2000, «*Συνταγές κατάλληλες για όλους*», εκδ. Αστάρτη, 2001). Επίσης, έγραψε την μυθιστορηματική βιογραφία της Αλίκης Βουγιουκλάκη («*Γλυκό κορίτσι*», εκδ. Αστάρτη, 1997).

Το βιβλίο "Σαββατογεννημένη" (εκδ. Τσαγκαρουσιάνος, 2005 - με κείμενά της από το περιοδικό *Symbol* της εφημερίδας *Επενδυτής*), κυκλοφόρησε μετά το θάνατό της.

Προσωπική Ζωή
-------------

Έκανε τρεις γάμους και απέκτησε τρία παιδιά. Ο πρώτος γάμος της ήταν με τον βιβλιοχαρτοπώλη Βαγγέλη Κάραλη, ο δεύτερος με τον σκηνογράφο Γιώργο Πάτσα και ο τελευταίος με τον συγγραφέα Διονύση Χαριτόπουλο.

Θάνατος
-------

Πέθανε στην Αθήνα τον Ιούνιο του 2002 από καρκίνο. Κηδεύτηκε στο Πρώτο Νεκροταφείο Αθηνών.

Φιλμογραφία
-----------

### Τηλεόραση

| Έτος | Τίτλος Προγράμματος | Κανάλι | Ρόλος | Σημειώσεις |
| --- | --- | --- | --- | --- |
| 1976-1978 | Αγροτικοί Διάλογοι | ΕΡΤ | Η Ίδια (Συμπαρουσιάστρια) | Ενημερωτική εκπομπή |
| 1988-1989 | Οι Νότες και τα Λόγια | ΕΤ1 | Η Ίδια (Παρουσιάστρια, Κειμενογράφος) | Μουσικό Talk Show |
| 1992-1993 | Mea Culpa | Seven X | Talk Show |
| 1990-1991 | Καθρέφτης Ψυχής |
| 1993 | Η πόλις εάλω | Ψυχαγωγική εκπομπή |
| 1992-1993 | Μαγειρική Τέχνη | ΕΤ1 | Μαγειρική εκπομπή |
| 1993-1994 | Το Έγκλημα της Δευτέρας/Τρίτης | ΑΝΤ1 | Talk Show |
| 1994-1995 | Όσο Υπάρχουν Έλληνες |
| Βίοι Αγίων | STAR |
| 1995-1997 | Μαλβίνα Live | ΣΚΑΪ | Ενημερωτική, σατιρική εκπομπή |
| 1996 | Αρνάκι με Κους Κους | Μαγειρική εκπομπή |
| 1997-1998 | Μαλβίνα Hostess | MEGA | Σατιρική εκπομπή |
| 1999-2000 | Μαλβίνα Ρίχτεν | STAR |
| 2000-2001 | Da-Da | EXTRA | Talk Show |
| MalviNight |

Παραπομπές
----------

1. 1 2  www.athensmagazine.gr/article/gossip/604151-malbina-karalh-otan-emathe-oti-htan-arrwsth-hellip-sto-fws-to-anatrixiastiko-mystiko-ths-kai-h-agnwsth-istoria-ths. Ανακτήθηκε στις 1  Ιανουαρίου 2023.
2. ↑  ««Η αδελφή μου Μαλβίνα Κάραλη»: Οι άγνωστες ιστορίες που δεν ειπώθηκαν ποτέ». 8 Ιανουαρίου 2020. Ανακτήθηκε στις 10 Ιουνίου 2023.

Προτεινόμενη βιβλιογραφία
-------------------------

* Μαλβίνα Κάραλη, Σαββατογεννημένη, Δύο Δεκα Εκδοτική, 2019

Εξωτερικοί σύνδεσμοι
--------------------

* Αφιέρωμα στην Μαλβίνα Κάραλη, από την Μελίτα Κάραλη στο doctv.gr
* Εκδόσεις Οδός Πανός, «Μαλβίνα Κάραλη», Πέτρος Μπριμπίλης (Μάρτιος 2003)
* Αφιέρωμα στη Μαλβίνα Κάραλη, στο LIFO

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 12189461
* **ΕΒΕ**: 34094
* **BiblioNet**: **10637**
* LCCN: nr94020167
* ISNI: 0000 0000 4805 9424
* SUDOC: 25457596X

 |

 |